Brazilijos ekonominės aktualijos 2026 m. birželio mėn.

Lietuvos eksportuotojams aktuali informacija

Nuo liepos 1 d. Brazilijos Žemės ūkio ir gyvulininkystės ministerija įdiegia naują atsekamumo ir tikrinimo sistemą, susijusią su antimikrobinių medžiagų naudojimu gyvulininkystėje.
Sistema seks visą gyvūnų gyvavimo ciklą, laikantis ES reikalavimų, kuri atmetė Brazilijos vyriausybės pateiktus prašymus dėl pereinamojo laikotarpio ir alternatyvas, daugiausia jautienos gamybai.
2019 m. ES paskelbė apie savo ketinimą uždrausti naudoti antimikrobines medžiagas gyvulininkystės produkcijoje. 2023 m. sprendimas buvo įformintas, o eksportuojančioms šalims buvo nustatytas terminas prisitaikyti iki 2026 m. rugsėjo 3 d. Brazilijos gyvulininkystės sektoriai laiku nesusitvarkė, kad išvengtų eksporto į ES draudimo
Jautienos sektoriuje stebėsenos sistema bus taikoma nuo šiol gimstantiems gyvūnams. Eksportuoti juos bus galima mažiausiai po 2 metų, nes ciklas nuo gimimo iki skerdimo trunka 24–36 mėnesius. Šis laikas priklauso nuo pasirinktos gamybos sistemos: ekstensyvios, pusiau intensyvios ar intensyvios, kai kuriuose etapuose naudojant pašarus ir papildus.
Be to, įprasta, kad Brazilijos galvijai viso proceso metu pereina per skirtingus ūkius. Jie gimsta veisimo ūkiuose, kurie specializuojasi veršelių auginime. Jie parduodami auginimui. Ir galiausiai – į penėjimo ūkius. Visos bandos istorijos, pradedant nuo gimimo, registravimas yra viena iš atsekamumo kliūčių.
Paukštienos sektoriuje atsekamumo priemonės turėtų būti įgyvendinamos lengviau. Be trumpo gamybos ciklo (apie 40 dienų nuo gimimo iki skerdimo), gamybos sistemos yra integruotos. 
Didžioji dalis Brazilijos kiaulių auginimo pramonės taip pat veikia integruotose sistemose. Tačiau ciklas trunka apie 150 dienų, o tai leistų užtikrinti atitiktį reikalavimams iki 2026 m. pabaigos.

Europos Parlamentas svarsto naują rezoliuciją, kuri gali smarkiai paveikti Mercosur šalių sojų ir biodyzelino gamintojus. Pagal pasiūlymą, ES šalys nebegalės naudoti iš sojų pagaminto biokuro, kad pasiektų savo dekarbonizacijos tikslus. Gamintojai, ypač Brazilijoje ir Argentinoje, baiminasi, kad ši priemonė paveiks Mercosur sojų ir sojų produktų eksportą į ES, kuris 2025 m. sudarė 8,5 mlrd. eurų. Pasiūlymą Parlamentui balandžio mėnesį pateikė Europos Komisija, o svarstymo terminas yra rugpjūčio 10 d. Tai yra ES strategijos, kuria siekiama iki 2030 m. išplėsti švarių energijos šaltinių naudojimą, dalis.

Pasak Brazilijos Nacionalinio pramoninės nuosavybės instituto (INPI), Mercosur derybos su ES dėl laisvos prekybos taip pat paskatino Brazilijos teisės aktų pokyčius. Vienas iš pagrindinių pokyčių buvo geografinėms nuorodoms teikiamos apsaugos išplėtimas. Iki šiol Brazilijoje geografinės nuorodos nebuvo saugomos produkto pavadinimu. Jos buvo saugomos tik geografiniu pavadinimu. Taip pat, Mercosur šalys padarė pažangą dėl savo susitarimo dėl abipusės geografinių nuorodų (GN) apsaugos: Mercosur šalyse jis buvo sudarytas 2019 m., tačiau tik dabar, 2026 m., jį pasirašė Argentina ir Brazilija. 
Kitas šio proceso žingsnis – Brazilijos geografinės nuorodos ženklo, įkvėpto Europos modelio, priėmimas ir vėliau, jį teisiškai pripažinus,  pavertimas veiksmingu patekimu į tarptautines rinkas.

Pasaulio banko duomenys rodo, kad trąšų kainos 2026 m. pirmąjį ketvirtį išaugo 12 % ir šiais metais jos padidės 30 %.
Brazilija yra priklausoma nuo žemės ūkyje naudojamų trąšų importo, o iš kitų šalių perka 93 % visų jai reikalingų trąšų kiekio. 2025 m. Kinija buvo pagrindinė Brazilijos tiekėja, sudarė 26 % viso importo. Antroje vietoje buvo rusija, iš kurios importuota 25 % trąšų.
Brazilai nerimauja, kad dėl karo Irane Kinija apribojo kai kurių trąšų eksportą. Ji ir anksčiau taikė eksporto apribojimus kaip vidaus maisto saugumo priemonę stabilizuojant pasiūlą ir paklausą bei reaguodama į geopolitinį nestabilumą. Todėl Brazilija privalo numatyti riziką, diversifikuoti tiekėjus ir stiprinti gamybos bei technologines alternatyvas.

Lietuvos verslo plėtrai užsienyje aktuali informacija

Suomija mato naujų bendradarbiavimo su Brazilija galimybių po Mercosur ir Europos Sąjungos susitarimo įsigaliojimo ir mokesčių reformos įgyvendinimo. Didžiausias potencialas slypi skaitmeninimo ir dirbtinio intelekto srityse. Suomijos ambasada ​​ir konsulatas San Paule parengė gaires „Verslo plėtra Brazilijoje 2026“, kuriose pabrėžiama, kad Brazilija yra didžiausia Suomijos prekybos partnerė Lotynų Amerikoje, į šį regioną sutelkianti 40 proc. Suomijos eksporto ir 1,2 mlrd. JAV dolerių investicijų, ypač šiame skaitmeninimo ir DI sektoriuose.
 
Fitch agentūra dar kartą Brazilijai steikė BB kredito reitingą su stabilia perspektyva, tačiau vėl pabrėžė viešųjų sąskaitų blogėjimą ir fiskalinį neapibrėžtumą kaip pagrindines kliūtis galimam šalies reitingo pagerinimui. Reitingas išlieka dviem laipteliais žemiau vadinamojo investicinio lygio, suteikiamo šalims, kurių įsipareigojimų nevykdymo rizika yra maža.
Pasak agentūros, ši kategorija atspindi Brazilijos ekonomikos dydį ir diversifikaciją, užsienio sąskaitų tvirtumą, didelius tarptautinius rezervus ir valiutos kurso lankstumą – veiksnius, kurie padeda šaliai atlaikyti ekonominius sukrėtimus. Kita vertus, auganti valstybės skola, biudžeto nelankstumas, mažas augimo potencialas ir valdymo iššūkiai ir toliau riboja Brazilijos reitingą. Fiskalinis neapibrėžtumas išlieka platesnio masto makroekonomine rizika. Fitch taip pat pabrėžė, kad struktūrinių reformų, kurios galėtų išspręsti Brazilijos fiskalinio disbalanso problemas, perspektyvos turėtų paaiškėti tik po spalio mėnesį vyksiančių prezidento rinkimų.
Agentūra prognozuoja, kad bendras viešojo sektoriaus deficitas padidės iki 8,6 % 2026 m., o tai yra gerokai daugiau nei 3,5 % vidurkis šalyse, turinčiose panašų reitingą.
Bendroji viešojo sektoriaus skola, kuri 2024 m. sudarė 76,3 % BVP, 2025 m. išaugo iki 78,6 %, o 2026 m. turėtų viršyti 80 %. Skolos padidėjimas daugiausia siejamas su didelėmis palūkanų normomis ir nuolatiniu fiskaliniu deficitu.
Agentūra prognozuoja 2,1 % Brazilijos ekonomikos augimą 2026 m. Ekonominę veiklą turėtų toliau skatinti įkaitusi darbo rinka, realiojo darbo užmokesčio augimas ir pajamų mokesčio reformos poveikis.

Brazilijos finansinė padėtis gali nuvesti šalį į tokią pat situaciją, kokioje atsidūrė Europos šalys po 2008 m. pasaulinės finansų krizės, kai jos buvo priverstos priimti žiaurius taupymo planus 2010–2011 m. laikotarpiu. ES šalių vyriausybės, siekdamos išvengti nemokumo, smarkiai sumažino pensijas, viešojo sektoriaus atlyginimus ir socialines investicijas. Jos nebegalėjo siūlyti valstybės obligacijų rinkai, net mokėdamos labai dideles palūkanas, nes investuotojai nepasitikėjo jų finansavimu. Europos Centrinis Bankas supirko obligacijas, kad būtų išvengta euro zonos griuvimo. Mainais už tai buvo mažinamos išlaidos.
Brazilijoje kai kurių ilgalaikių obligacijų, kurias Iždas pardavė deficitui finansuoti, palūkanų normos pasiekė rekordines aukštumas, todėl investuotojai jas įsigijo, o ekonomistai jas laiko netvariomis.
Pagrindinis skirtumas tarp krizės Europoje ir Brazilijoje yra tas, kad ES šalių valiuta yra euras, ir joms buvo taikomos ECB ir Europos Komisijos pinigų ir fiskalinės taisyklės. Jos negalėjo devalvuoti savo valiutos, kad padidintų eksporto konkurencingumą, arba spausdinti pinigų, kad padengtų deficitą. Nors Brazilija gali tai padaryti, ekspertai perspėja, kad tai sukeltų valiutos ir infliacijos krizę, o kartu ir stiprią recesiją.
Esant maždaug 9 % BVP nominaliam deficitui ir daugiau nei 80 % BVP bendrajai valstybės skolai, Brazilijos rodikliai pradeda artėti prie to paties lygio, kuris sukėlė fiskalines krizes Europos šalyse.
Pasak ekspertų, Brazilijos vyriausybė, deja, to nesupranta, nes ekonomikai sekasi neblogai – ji auga 2–3 % per metus, o nedarbas mažas. Tačiau šalis turi atlikti kokybinį šuolį fiskalinėje srityje, kol dar nevėlu. 

ES intensyvina derybas dėl partnerystės su Brazilija, siekdama užtikrinti retųjų žemių elementų tiekimą strateginėms ES pramonės šakoms. Europiečiai esą susirūpinę dėl JAV ir Kinijos pažangos Pietų Amerikoje svarbiausių mineralų atsargų srityje. 
Birželio 18–24 d. ES komisaras Jozef Síkela lankėsi Minas Gerais, San Paulo, Rio de Janeiro valstijose. Jis aplankė vieną iš retųjų žemių projektų,  „Colossus“, kurį šiuo metu vertina ES investicijoms. Jį įgyvendina Australijos bendrovė „Viridis“.
ES kalba apie technologijų, mokymų ir produktyvių investicijų pasiūlymą su Brazilijos, Argentinos ir Bolivijos vyriausybėmis, sudarė darbo grupes, kurios atrinktų prioritetinius projektus finansavimui gauti. ES  su galimais investavimo  portfeliais supažindino ES įmones, siekiant sukurti pramoninius ryšius tarp Pietų Amerikos ir ES įmonių.
ES esą žino, kad bus sunku išsireikalauti išskirtinumo – Brazilijos vyriausybė jau atmetė susitarimą tokiomis sąlygomis su JAV, – tačiau jie reikalauja, kad bent dalis šių žaliavų eksporto grįžtų į ES. Už tai jie teigia investuosiantys į vietoje sukuriamą pridėtinę vertę.
ES ir Brazilijos vyriausybė derasi dėl susitarimo bendradarbiavimo retųjų žemių ir kitų svarbių mineralų srityje. Pirmieji susitarimo projektai Brazilijai nepatiko, nes juose buvo aptarti tik mineralų gavybos aspektai. Brazilija nori, kad susitarimas apimtų perdirbimą, o ne tik gavybą, ir perspėjo Briuselį, kad susitarimas bus baigtas tik tuo atveju, jei jame bus numatytas perdirbimas ir naujos europiečių investicijos šalyje. Yra lėšų, kurias ES gali mobilizuoti, kad finansuotų ES įmones, besidominčias retųjų žemių atsargomis.
Atrodo, kad Brazilijos vyriausybės žinutės buvo išgirstos. Briuselyje ir Liuksemburge patvirtinta, kad partnerystė atitiks europinį modelį, taip pat bus orientuotą į „visuomenės naudą“, ir kad ji neapsiriboja tik žaliavų eksportu, bet bus plėtojama vietos pramonė.
Brazilijoje EIB mobilizuos techninę komandą, projektų finansavimo komandą, viešojo sektoriaus komandą ir ves derybas su Brazilijos vystymo banku.

Infrastruktūros, skirtos biologinės įvairovės produktams transformuoti, trūkumas paaiškina, kodėl Amazonės socialinė ir bioekonomika vis dar neklesti.
Regione esantys 187 biofabrikai, galintys biologinės įvairovės žaliavas paversti perdirbtais produktais, tokiais kaip maistas, kosmetika ir organinės cheminės medžiagos. Atsižvelgiant į Amazonės dydį, tai atskleidžia didelį infrastruktūros trūkumą. Be to , šie biofabrikai netolygiai pasiskirstą, todėl didelė Amazonės gyventojų dalis yra toli nuo įmonių, galinčių generuoti vertę vietoje iš miško produktų.
Tai Amazonės paradoksas: nepaprastai turtingas biologinės įvairovės regionas, tačiau vis dar ribotas jo gebėjimas paversti šį turtą vietos plėtra. Tuo tarpu vien Manauso mieste yra 553 gamyklos, daugiausia orientuotos į elektronikos, motociklų ir chemijos produktų gamybą.
74 % biofabrikų veikia maisto sektoriuje, kosmetiką gamina 14 %, o organinę chemiją – tik 9 %. Ši tendencija atskleidžia, kad industrializacija vis dar sutelkta į žemos technologijos procesus, Amazonės produktai išvežami su žemu apdorojimo lygiu. Aukštesnė pridėtinė vertė sukuriama kituose gamybos grandinės etapuose, dažnai už paties regiono ribų. Tai prisideda prie nelygybės tarp Brazilijos regionų išlaikymo, o tarpininkai vis dar atlieka pagrindinį vaidmenį komercializuojant biologinės įvairovės produktus, pirkdami pigiai ir perparduodami brangiai. 
Tyrimas rodo, kad viena didžiausių Amazonės vystymosi kliūčių taip pat yra susijusi su tvaria technologijų plėtra. Būtina sudaryti sąlygas biologinės įvairovės perdirbimui vietoje, inovacijų plėtrai, taikomųjų tyrimų stiprinimui ir prieigai prie technologijų, pritaikytų miškų ir vietos gyventojų sąlygoms, didinti. 

Su investicijomis susijusi informacija

Brazilijos autobusų gamintojas „Marcopolo“ spartina plėtrą užsienio rinkoje, naudodama naujus degalus, kad palaikytų plėtrą
Brazilijos autobusų rinkos sulėtėjimas neturėjo įtakos Rio Grande do Sul provincijoje įsikūrusiai bendrovei „Marcopolo“. Bendrovė kompensavo sumažėjusią vidaus paklausą padidindama eksportą, stiprindama tarptautinę veiklą ir išplėsdama transporto priemonių, orientuotų į dekarbonizaciją, portfelį – nuo ​​elektrinių autobusų iki biometanu varomų modelių ir naujo etanolio hibrido. Marcopolo pradėjo  transformaciją pandemijos metu, kai jis peržiūrėjo savo tarptautinę strategiją, uždarė nepelningus padalinius, reorganizavo savo pramonės struktūrą ir paspartino naujų produktų kūrimą.
2025 m. „Marcopolo“ pasiekė rekordines 9,06 mlrd. BRL grynąsias pajamas – 5,4 % daugiau nei 2024 m., o grynasis pelnas siekė 1,24 mlrd. BRL, 1,1 % daugiau. Pagrindinis šio augimo variklis buvo tarptautinė veikla, kurios pajamos išaugo 32,3 % iki 2,97 mlrd. BRL, o eksportas iš Brazilijos išaugo 31,1 % iki 1,15 mlrd. BRL. Per šį laikotarpį bendrovė pagamino 15 024 autobusus.
Šiandien maždaug 40 % bendrovės pajamų gaunama iš užsienio, atsižvelgiant tiek į eksportą iš Brazilijos, tiek į pramoninę veiklą Argentinoje, Kolumbijoje, Meksikoje, Pietų Afrikoje, Kinijoje ir Australijoje.
Nors Brazilijoje gautos pajamos pirmąjį ketvirtį sumažėjo 3,5 % iki 899,7 mln. BRL, tarptautinė veikla išaugo 4,6 % iki 596,2 mln. BRL, kompensuodama dalį vidaus rinkos susitraukimo.
Brazilijoje pagrindinis sunkumas išlieka didelės palūkanų normos, dėl kurių finansavimas brangsta ir transporto priemonių parko atnaujinimo tempas mažėja, ypač kelių transporto srityje. Tačiau kuo mažiau transporto parkas atnaujinamas šiandien, tuo didesnis bus atnaujinimo poreikis ateityje. 
Investicijų į gamybą atidėjimą sąlygoja ir technologinis perėjimas prie mažai taršių transporto priemonių. Esą miestai vis dar savrsto, kokią energijos matricą priimti prieš pradedant dideles atnaujinimo programas, todėl autobusų pirkimai buvo atidėti. Tuo tarpu tokie segmentai kaip mikroautobusai ir toliau sudaro dalį bendrovės pardavimų.
„Marcopolo“ yra pirmoji nacionalinė gamintoja, gaminanti elektrinius autobusus Brazilijoje, ir šiandien turi dvi gamyklas, galinčias gaminti tokio tipo transporto priemones. Perėjimas pareikalavo struktūrinių kėbulų pritaikymų, naujų sistemų kūrimo ir važiuoklių tiekėjų skaičiaus didinimo, tačiau tai taip pat atvėrė naujų komercinių galimybių. Be to, bendrovė pradėjo kurti savo technologinę platformą, įskaitant akumuliatorių ir elektros variklių valdymo programinę įrangą. Tarp kuriamų projektų yra autobusai, varomi gamtinėmis dujomis, biometanu ir hibridiniu etanolio modeliu. Pastarajame transporto priemonė yra visiškai varoma elektros varikliu, o mažas etanolio variklis veikia tik kaip generatorius, įkraunantis baterijas eksploatacijos metu. Šis sprendimas panaikina įkrovimo infrastruktūros poreikį ir pasinaudoja Brazilijoje jau konsoliduota gamybos grandine.
Kitas strateginis bendrovės žingsnis – grįžimas į Europos rinką. Po daugelio metų, kai ji sutelkė savo veiklą kituose žemynuose, „Marcopolo“ vėl tiekia autobusų kėbulus Europos klientams, naudodama tradicinių regiono gamintojų važiuokles. Sprendimą lėmė atsigaunanti paklausa, pramonės konsolidacija ir sumažėję kai kurių konkurentų gamybos pajėgumai. Grįžimas į žemyną iš pradžių įvyks eksportuojant Brazilijoje pagamintą G8 kelių modelį. Antrajame etape bendrovė ketina įvertinti naujas gamybos struktūras, kad patenkintų Europos paklausą.

Pasak greitojo traukinio tarp San Paulo ir Rio de Žaneiro projekto (TAV Brasil) vadovo, tikimasi, kad  naujasis investuotojas į projektą bus europinis. TAV Brasil derasi dėl susitarimo dėl projekto įgyvendinimo. Derybos yra preliminarios, manoma, kad susitarimas su Europos investuotojais bus pasiektas. Bendrovė taip pat derasi su Kinijos verslininkais.
Šiuo metu pagrindinis projekto iššūkis yra šio partnerio pasirinkimas, kuris taip pat bus labai svarbus geležinkelio techninėms detalėms. Nors pagrindinis maršrutas praktiškai konsoliduotas, inžineriniai aspektai vis dar priklauso nuo naudojamos technologijos. 
Skirtingiems traukinių modeliams reikalingi skirtingi tunelių, rampų ir infrastruktūros darbų sprendimai, todėl projektas gali būti specialiai pakoreguotas. Todėl tikslios greitojo traukinio investicijų prognozės vis dar nėra. Be to, susitarimą saugo konfidencialumo sąlygos.
Planuojama, kad kelionės tarp San Paulo ir Rio de Žaneiro trukmė bus pusantros valandos, o vidutinė bilieto kaina – 500 BRL, kas sudaro apie 60–70 % vidutinės lėktuvo bilieto kainos.
Taip pat tikimasi, kad greitųjų traukinių atsiradimas skatina miesto ir nekilnojamojo turto plėtrą aplink stotis. Numatoma statybų pradžia 2027 m., o eksploatavimo pradžia – 2032 m.

Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

Europos Sąjunga paskelbė apie pasirašytą skaitmeninės partnerystės su Brazilija sutartį. Susitarimas plečia dvišalį bendradarbiavimą dirbtinio intelekto, duomenų valdymo, junglumo, skaitmeninės infrastruktūros ir internetinių platformų srityse, Briuseliui siekiant sumažinti savo technologinę priklausomybę nuo Jungtinių Valstijų ir Kinijos bei stiprinti aljansus su patikimomis šalimis. Apie tai pranešė Europos Komisijos pirmininko pavaduotoja technologiniam suverenitetui, saugumui ir demokratijai Henna Virkkunen Rio de Žaneire vykusio susitikimo metu. Pasak komisarės, Brazilija prisijungs prie Japonijos, Pietų Korėjos, Singapūro ir Kanados kaip ES skaitmeninė partnerė. Tai bus penktasis ES skaitmeninės partnerystės susitarimas. Norima gilinti bendradarbiavimą su patikimais partneriais, sukurti geresnes galimybes abiejų pusių įmonėms ir sustiprinti mūsų bendradarbiavimą technologijų srityje.

Bioekonomika Brazilijoje jau generuoja apie 2,7 trilijono BRL, tai sudaro 25,3 % BVP, ir iki 2032 m. galėtų kasmet padidinti ekonomikos augimą 700 milijardų realų. Tyrimą, remdamasi dešimties metų Biologinės įvairovės įstatymo galiojimo duomenimis, atliko Nacionalinė pramonės konfederacija (CNI).
Pasak CNI, Brazilija turi potencialo pirmauti technologijų srityse, tokiose kaip biogamyba, biomedžiagos, biologinės žaliavos, alternatyvūs baltymai ir bioplastikas, be jau konsoliduotų farmacijos ir kosmetikos sektorių.
Tačiau norint pritraukti investicijų, būtina, kad verslo taisyklės būtų aiškios. Esą dėl jų sudėtingumo gamintojai ir investuotojai atsisako projektų, atideda investicijas arba patiria dideles išlaidas. 
Pagrindinį susirūpinimą kelia dažni taisyklių, susijusių su prieiga prie Brazilijos genetinių išteklių, tokių kaip mikroorganizmai, augalai ir gyvūnai, pokyčiai ir tradicinių čiabuvių bendruomenių žinių, naudojamos moksliniuose tyrimuose ir produktų kūrime, naudojimas.
Be to, Brazilijos Nacionalinė genetinių išteklių ir susijusių tradicinių žinių valdymo sistema (SisGen) – skaitmeninė platforma, sukurta siekiant supaprastinti su Brazilijos genetiniais ištekliais susijusios veiklos registravimą, – be tik skatina bet ir riboja bioekonomiką, todėl turi būti  atnaujinta. CNI pasisako už modernizavimą ir reguliavimo supaprastinimą, kad būtų labiau skatinamos investicijos į bioekonomiką.

Brazilijos Sveikatos apsaugos ministerija į Vieningąją sveikatos sistemą (SUS) įtraukė Brazilijos Butantan instituto sukurtą vakciną nuo dengės „Butantan-DV“ be išankstinio Nacionalinės technologijų komisijos „Conitec“ įvertinimo. Šios Brazilijos gamybos vakcinos leidimo galiojimas turėjo būti sustabdytas birželio 8 d., po to, kai buvo užregistruoti 42 sunkių nepageidaujamų reakcijų epizodai ir dvi mirtys. Viskas tiriama. 
„Conitec“ yra su Sveikatos apsaugos ministerija susijusi įstaiga, atsakinga už tai, kad būtų įvertinta, ar Anvisa jau patvirtinti vaistai, vakcinos ir gydymo būdai turėtų būti įtraukti į SUS. Komisija atlieka išsamų naujų sveikatos technologijų saugumo, veiksmingumo ir kainos vertinimą ir parengia nuomonę, kuria vadovaujasi vyriausybė, priimdama sprendimą. 
Conitec  rekomendavo įtraukti Japonijos bendrovės „Takeda“ tetravalentę dengės vakciną į SUS. Pasak Sveikatos apsaugos ministerijos, Butantan vakcina turi tą pačią technologiją kaip ir japoniška, todėl esą naujo komisijos vertinimo nereikėjo.  Tačiau buvęs sveikatos ministras teigia, kad imunizatoriai sukurti naudojant skirtingas technologijas, todėl Conitec turėtų juos atskirai įvertinti. Vienas iš šių dviejų vakcinų skirtumų yra jų tai, kad „Takeda“ gaminamos „Qdenga“ atveju reikia dviejų dozių, Brazilijos vakcinai „Butantan-DV“ reikia vienos dozės.

JAV milžinė GE HealthCare plečia Brazilijos vaidmenį savo pasaulinėje tvarumo strategijoje,  apjungdama technologines inovacijas, žiedinę ekonomiką ir veiklos efektyvumą. Bendrovė pranešė, kad jos medicinos įrangos remonto ir atnaujinimo veikla San Paule per metus leidžia išvengti 100 tonų anglies dioksido išmetimo ir iki 2025 m. sutaupė 11,8 mln. JAV dolerių, nes pakartotinai naudoja dalis, atkuria komponentus ir parduoda atnaujintą įrangą.
Šiuo veiklos modeliu siekiama prailginti ligoninėse ir klinikose naudojamos įrangos tarnavimo laiką, sumažinti priešlaikinio jos pakeitimo poreikį, elektroninių medžiagų utilizavimą ir naujų gamybos išteklių poreikį. Pasak „GE HealthCare“, tvarumas dabar užima strateginę vietą bendrovės versle, derinant veiklos efektyvumą, inovacijas ir vertės kūrimą klientams ir sveikatos priežiūros sistemoms. Sumažinamas poveikis aplinkai, išvengiama atliekų ir tuo pačiu prisidedama prie efektyvesnės ir prieinamesnės sveikatos priežiūros
Brazilija pademonstravo didžiulį pajėgumą kurti novatoriškus sprendimus, turinčius pasaulinį poveikį. Vietos komandai pavyko sukurti technologijas ir procesus, kurie šiandien yra etalonas kitai įmonės veiklai. 
Brazilijos padalinio svarba taip pat siejama su investicijų į mokslinius tyrimus ir plėtrą augimu. 2025 m. „GE HealthCare“ skyrė 1,26 mlrd. JAV dolerių inovacijų veiklai, technologijų plėtrai ir naujų sprendimų sveikatos priežiūros sektoriui kūrimui.

Bendra Brazilijos ekonominė informacija:

Birželio 25 d. Pekine Brazilija įformino savo ketinimą vietinėje rinkoje išleisti skolos vertybinius popierius Kinijos juaniais, įteikiant raštą Kinijos liaudies banko prezidentui. Taip Brazilijos vyriausybė įgyvendina išorinio finansavimo diversifikavimo strategiją, stiprėjant Brazilijos ir Kinijos ekonominiams santykiams ir tęsiantis dialogui dėl vietinių valiutų naudojimo BRICS šalyse, atsisakant JAV dolerio.
Suma dar nenustatyta, tačiau ji galimai sieks iki 5 milijardų juanių.  Bus laukiama geriausio momento rinkoje, kad atlikti emisiją per ateinančius kelis mėnesius. 
Pasak Brazilijos Finansų ministro, Brazilijos bendrovės prašė vyriausybės pradėti leisti skolos vertybinius popierius juaniais, kad padėtų joms pritraukti lėšų per privačius „pandos obligacijų“ susitarimus ir sušvelnintų valiutos kurso svyravimus Brazilijoje. Esą projektų Brazilijoje pelningumas yra labai geras, tačiau valiutų kursų realieji svyravimai gali turėti įtakos galutiniam rezultatui, todėl investicijoms siūloma valiutos apsidraudimo ištekliai.
Brazilija ir Kinija 2023 m. atliko pirmąjį sandorį, finansuotą ir atsiskaitytą Kinijos juaniais, o tiesiogiai konvertuotą į realus, dėl celiuliozės eksporto iš „Eldorado Brasil“, turinčios dukterinę įmonę Šanchajuje. Vėliau įmonės  „Suzano“ ir „Vale“, atliko panašias operacijas, tačiau didžiąją dalį sandorių atliko doleriais.

Artėjantys rinkimai Brazilijoje, kuriuose vienas iš favoritų yra Flavio Bolsonaro, tapo Pekino dėmesio objektu. Kinija skaičiuoja Flávio respublikonų vyriausybės keliamą riziką, nes jis jau pademonstravo palaikymą Trumpo administracijai ir galėtų stabdyti dedolerizacijos iniciatyvas prekyboje tarp Brazilijos ir Kinijos.
Nuo 2009 m. kinai yra didžiausi brazilų produktų pirkėjai, ypač sojų, naftos ir mineralų. 2025 m. Brazilija gavo daugiausia investicijų iš Kinijos.
Kinus esą neramina tai, kad pasikartos Jairo Bolsonaro valdymo meto  problemos, sunyks abiejų šalių vyriausybių institucinių iniciatyvos. Vienas iš kritinių punktų yra finansinė integracija. Prezidento Lulos vadovaujamos vyriausybės valdymo metu abi šalys sukūrė valiutų kliringo namą. Tai leido sudaryti sandorius ir teikti paskolas nenaudojant dolerio. 
Tuo tarpu Flávio vizitas Baltuosiuose rūmuose gegužės mėnesį sustiprino įspūdį, kad jis vadovautų vyriausybei visiškai suderintai su JAV.
Nepaisant buvusių krizių, Kinija išliko didžiausia Brazilijos prekybos partnere Bolsonaro administracijos metu. Buvęs prezidentas lankėsi Pekine 2019 m. ir nevetavo „Huawei“ technologijos 5G aukcione, kurį propagavo tuometinės vyriausybės nariai.
Tačiau dabartinis rinkimų klimatas Brazilijoje paskatino Kiniją atidėti viceprezidento Han Zhengo vizitą į Braziliją dalyvauti Cosban (Kinijos ir Brazilijos aukšto lygio derybų ir bendradarbiavimo komisijos) - susitikimas gali būti atidėtas iki kitų metų.
Visgi ekspertai mano, jog Brazilijos ar kitų Pietų Amerikos šalių atitolimas nuo Kinijos yra mažai tikėtinas. Dabartiniai santykiai nepriklauso nuo valdančiųjų ideologijos, nes tiesiog nėra kur parduoti to, ką perka Kinija.

Žemas produktyvumas yra nuolatinis Brazilijos ekonomikos iššūkis, o naujausi duomenys patvirtina, kad padėtis vis dar nerodo jokių pagerėjimo požymių: pirmąjį metų ketvirtį produktyvumas per valandą sumažėjo 0,5 %.
Tris dešimtmečius Brazilijos žemės ūkio produktyvumas auga, o pramonė ir paslaugos išlieka stagnuojančios. Svarbiausia konkurencingumui didinti yra kvalifikuota darbo jėga.
Brazilijos konkurencingumą mažinančios kliūtys yra visapusiško išsilavinimo stoka, didelės palūkanų normos, neformalus darbas ir kitos kliūtys.
Didelis neformalumas Brazilijos darbo rinkoje yra veiksnys, trukdantis kvalifikuotos darbo jėgos įtraukimui ir gamybos pajėgumų didinimui net pažangiausios pramonės sektoriuose. Logistika ir mokesčių našta taip pat buvo riboja šalies gamybos veiklą.
Brazilija prarado 7 pozicijas tarptautiniame konkurencingumo reitinge ir dabar užima 65 vietą tarp 70 įvertintų šalių. 

ALADA, valstybinė Brazilijos aviacijos ir kosmoso projektų bendrovė, įkurta 2024 m., siekia palengvinti šalies teritorijoje esančių raketų paleidimo aikštelių tarptautinį komercializavimą kitų šalių įmonėms, taip pat plėsti Brazilijos infrastruktūrą, siekiant sustiprinti nacionalinį kosmoso sektorių.
Brazilija turi geografiškai labai privilegijuotą kosminio paleidimo centrą, tačiau Brazilijai dar nepavyko atlikti orbitinio skrydžio. Tikimasi, kad situacija gali pasikeisti, nes esą kelios šalys derasi dėl CLA (Alcantara paleidimo centro) naudojimo. Pasak ALADA vadovo, pasirašyta per 20 konfidencialių susitarimų iš Šiaurės Amerikos, Europos, Azijos ir Okeanijos. Jis taip pat patvirtino, kad 2026 m. bus atliktas dar vienas bandymas atlikti pirmąjį orbitinį paleidimą šalies teritorijoje. Tai bus pasiekta bendradarbiaujant Karinėms oro pajėgoms ir Pietų Korėjos bendrovei „Innospace“, kuri bandė tai padaryti praėjusių metų pabaigoje, tačiau raketa sprogo.

Brazilijos vyriausybė derybose su JAV dėl tarifų mano, kad Trumpas ieško kažko, ką galėtų pateikti kaip pergalę. Likus mažiau nei mėnesiui iki termino, per kurį JAV turi nuspręsti dėl 25 % papildomo mokesčio taikymo Brazilijos produktams, Brazilijos vyriausybė nėra tikri dėl priemonių ir nuolaidų, kurias JAV laikytų pakankamomis, kad būtų peržiūrėtas savo tarifų pasiūlymas.
Naujas prekybos įtampos etapas kilo po JAV prekybos atstovo biuro (USTR) atlikto tyrimo išvadų, kad Brazilijos politika nepagrįsta ir diskriminacinė JAV interesų atžvilgiu. Todėl pasiūlytas papildomas 25 % tarifas Brazilijos produktams. Tyrime kritikuojami teismo sprendimas dėl  skaitmeninių platformų reguliavimo, greitojo mokėjimo sistemos „Pix“, prieigos prie etanolio rinkos, intelektinė nuosavybės ir aplinkos apsauga. 
Brazilija bando nustatyti, kuriais klausimai dar galima pasiekti tam tikrą susitarimą su JAV. Tačiau brazilams raudonoji linija yra „Pix“ ir bet koks klausimas, susijęs su Brazilijos rinkimų sistema. 

Brazilija birželio 4 d. paskelbė, kad įsigys iki 20 „Saab Gripen E“ naikintuvų – vienviečio modelio, gaminamo tiek Švedijoje, tiek Brazilijoje, Gavião Peixoto  gamykloje. Jei tai bus įgyvendinta, 2014 m. Brazilijos užsakytų Gripen orlaivių skaičius išaugs iki 56, tačiau galutinio susitarimo dėl papildomų lėktuvų dar nėra. Galiojančios dabartinės programos biudžete iki š.m. kovo mėnesio jau buvo išleista 57 % planuotų lėšų, tačiau eksploatuoti buvo pristatyta tik 11 iš 36 orlaivių. Pranešimas dėl papildomų lėktuvų užsakymo buvo netikėtas nes Brazilijos gynybos biudžeto išlaidos neseniai buvo įšaldytos. Klausimas yra sudėtingas ir politiškai keblus, ypač prezidento rinkimų metais. 
Brazilijos ir Švedijos gynybos ministrai taip pat patvirtino, kad „Saab“ atidarys naują tyrimų ir plėtros centrą Brazilijoje, Sao Jose dos Campos mieste, kuriame įkurta „Embraer“ bendrovė, pagrindinė švedų partnerė gaminant „Gripen E“ Brazilijoje. 
Strateginė Švedijos bendrovės „Saab“ ir „Embraer“ partnerystė galėtų paversti Braziliją „Gripen“ naikintuvų gamybos centru Lotynų Amerikoje. Švedijos bendrovė jau planuoja plėsti gamybą Brazilijos teritorijoje, kad galėtų remti gamybą esamiems ir būsimiems klientams. Pasak „Saab“ prezidento ir generalinio direktoriaus Micaelio Johanssono, bendrovė svarsto galimybę išnaudoti maksimalų „Embraer“ gamyklos pajėgumą, kad įvykdytų su Kolumbija pasirašytą sutartį. Su Kolumbijos vyriausybe pasiektas susitarimas numato 17 „Gripen“ naikintuvų pristatymą nuo 2026 iki 2032 m. 

„Atlas Renewable Energy“ bendrovė sustabdė 1 mlrd. dolerių naujų investicijų planus Brazilijoje, nes Brazilijos elektros energijos sistemoje atsisakoma vis daugiau atsinaujinančios energijos. „Atlas“, priklausanti „BlackRock“, paskutinį ketvirtį esamų elektrinių gamybą mažino 15–25 %  dėl apribojimų, reiškiančių saulės ar vėjo energijos kiekį, kuris galėjo būti pagamintas, bet buvo reguliuotojo atmestas, nes elektros tinklas pasiekė savo energijos perdavimo ribas. 
Brazilijos atsinaujinančiosios energijos įmonės, kurių gamybą atmetė Nacionalinis sistemos operatorius, galiausiai turi pirkti brangesnę energiją, kad galėtų vykdyti savo sutartis.
Praėjusį mėnesį „Fitch Ratings“ agentūra suteikė neigiamas perspektyvas 11 Brazilijos atsinaujinančiosios energijos projektų finansams, teigdama, kad gamybos ribojimai tęsis iki 2030 m. ir turės įtakos pinigų srautams, skolų aptarnavimui ir likvidumui. Vidutinis „Fitch“ reitinguojamų projektų gamybos ribojimas padidėjo iki 7–25 % 2025 m., palyginti su 6–12 % 2024 m. Sparčiai plečiantis atsinaujinančiosios energijos gamybai, o perdavimo linijų statybai atsiliekant, atsinaujinančiosios energijos įmonės mažino savo veiklą ir mažino darbo vietas.

Brazilijos įmonės ignoruoja invaziją į Ukrainą ir plečia verslą su rusija
Brazilijos įmonių dalyvavimas Rusijoje vykstančiose prekybos mugėse gavo naują paskatą 2026 m. „ApexBrasil“ pradėjo subsidijuoti nacionalinių parodos dalyvių dalyvavimą 11-oje tarptautinių renginių, kuriuos organizuoja (rusų įkurta) ITE Group, kuri specializuojasi prekybos mugėse besivystančiose rinkose. Priklausomai nuo renginio, ApexBrasil finansinė parama padengia nuo 90 % iki 100 % su stendu susijusių išlaidų.
Didžiausia parama skirta „WorldFood Moscow 2026“ mugei, kuri vyks rugsėjo 15–18 dienomis Maskvoje. Šiuo atveju „ApexBrasil“ visiškai padengia Brazilijos parodos dalyvių stendų išlaidas. 
Pasak „ITE Group“ generalinio direktoriaus Dmitrijaus Zavgorodnio, programa padeda pašalinti vieną iš pagrindinių kliūčių Brazilijos eksportuotojams - patekimo į rinką kainą.

 „Amazon“ Brazilijoje pristatė „Alexa+“ – naują virtualaus asistento versiją, suteikiančią 
patirtį, artimesnę žmogiškam pokalbiui, gebėjimą suprasti skirtingus akcentus, regionines išraiškas ir konteksto pokyčius viso dialogo metu. Technologija taip pat atlieka užduotis autonomiškiau, peržengdama tradicinius atsakymus į klausimus ir balso komandas.
Per pastaruosius trejus metus brazilai atliko daugiau nei 60 milijardų sąveikų su „Alexa“, įtvirtindami Braziliją šalį kaip vieną iš svarbiausių rinkų. Tikimasi, kad naujos kartos asistentas dar labiau išplės savo naudojimą, įtraukdamas funkcijas, kurios priartina technologiją prie skaitmeninio asmeninio asistento.
„Alexa+“ technologinė infrastruktūra buvo sukurta taip, kad vienu metu veiktų su dešimtimis dirbtinio intelekto modelių. Daugiau nei 70 sistemų veikia kartu, kad interpretuotų užklausas, parinktų geriausią atsakymą ir atliktų konkrečius veiksmus. Architektūra taip pat leidžia integruoti naujas technologijas, joms tobulėjant, nuolat plečiant platformos galimybes.
Integracija su populiariomis paslaugomis Brazilijoje buvo išplėsta. Asistentas veikia su tokiomis platformomis kaip „Amazon Music“, „Spotify“, „Deezer“, „Apple Music“, „Audible“, „Prime Video“ ir „Netflix“. Prijungtų namų segmente suderinamumas apima tokių gamintojų kaip „Positivo“, „Intelbras“, „Elgin“ ir „i2Go“ įrenginius.
Kita naujovė yra patirties suasmeninimas: naudodama veido ir balso atpažinimo technologijas, platforma atpažįsta skirtingus šeimos narius ir pritaiko atsakymus, rekomendacijas ir pageidavimus pagal kiekvieną profilį. 
Bendrovė taip pat pabrėžia privatumo mechanizmus, kurie leidžia vartotojui peržiūrėti įrašus, valdyti bendrinamus duomenis ir nustatyti sąveikos su asistentu saugojimo laikotarpius.
Naujoji platforma suderinama su dauguma Brazilijoje naudojamų „Echo“ ir „Fire TV“ įrenginių. 

Brazilijos fintech įmonė „Finanto“ diversifikuoja produktus ir žengia į priekį regionuose, esančiuose už pagrindinių šalies ekonominių centrų ribų, kur yra didelė paklausa, kurios finansų sistema vis dar nepakankamai patenkina.
 „Finanto“ 2025 m. išdavė 1,08 mlrd. Brazilijos realų kreditų – 68 % daugiau nei 2024 m. Tuo pačiu laikotarpiu jos klientų skaičius padvigubėjo. Daugiausia klientų sutarčių buvo skirta asmeninių finansų reorganizavimui. 42 % sandorių sudarė skolų grąžinimas, o 22 % sutarčių buvo skirtos investicijoms į būsto remontą.
Įmonės tikslas – išplėsti savo veiklą nišose, turinčiose didelį augimo potencialą, ir sumažinti priklausomybę nuo konkurencingiausių kredito linijų rinkoje. Brazilijos kredito rinkoje yra neišnaudotos erdvės, kurioje nebūtinai yra dideli sandoriai, bet galima aptarnauti daugiau žmonių, užtikrinant aiškumą, saugumą ir produktus, pritaikytus jų realybei. Finanto dirba būtent ties tuo. Plėtrą taip pat lydėjo investicijos į technologijas. Pasak bendrovės, patentuotas dirbtinis intelektas, naudojamas klientų aptarnavime, jau sudaro 60 % pokalbių. 
Nors finansinių technologijų sektorius išlaiko stiprią poziciją Brazilijos pietryčiuose, ypač San Paulo valstijoje, jis fiksuoja reikšmingą augimą ir kituose šalies regionuose. Tarp svarbiausių regionų yra Rio Grande do Sul ir Santa Catarina, kurių plėtra per pastaruosius metus viršija 400 %, o tai sustiprina plėtros potencialą už tradiciškai labiau konsoliduotų rinkų ribų.
Finansinių technologijų pažanga ir naujų finansavimo būdų atsiradimas atveria erdvę vartotojų ir regionų, kuriems finansų sistema vis dar nepakankamai teikia paslaugas, įtraukimui.

Brazilijos „Argo Solutions“ investuoja 80 mln. realų į naujos platformos, skirtos integruotam įmonių kelionių ir išlaidų valdymui, kūrimą. Tai naujas įmonės strategijos etapas, kuriuo siekiama išplėsti savo veiklą už T&E sprendimų ribų ir įtvirtinti savo, kaip technologinės infrastruktūros įmonių valdymui tiekėjos Lotynų Amerikoje, poziciją.
Pasaulinės investicijos į skaitmeninimą iki 2027 m. turėtų viršyti 4 trilijonus JAV dolerių, o tai skatins sistemų, galinčių sujungti skirtingas verslo sritis į vieną struktūrą, paklausą. Įmonės  ieškoti integruotų aplinkų su didesnėmis automatizavimo, valdymo ir duomenų stebėjimo galimybėmis.
Turėdama 20 metų patirtį, daugiau nei 4500 klientų ir veiklą daugiau nei 15 šalių, „Argo“ toliau vysto jau konsoliduotos technologijų bazės pagrindu. Projektas apima tiek esamų operacijų modernizavimą, tiek technologinės architektūros, paruoštos prisijungti prie finansinių sistemų, įmonės valdymo platformų, tiekėjų ir kitų įmonių naudojamų sprendimų, sukūrimą.
Šiandien kelionių ir išlaidų valdymas turi nuolat bendrauti su finansų, atitikties, mobilumo ir kitomis vidinėmis sistemomis. Tam reikia technologinės architektūros, kuri būtų labiau paruošta integracijai ir operacijų automatizavimui. 

Brazilijos didmiesčiuose žemiau skurdo lygio gyvenančių asmenų dalis sumažėjo nuo 19,5 % 2024 m. iki 18,4 % 2025 m.  2025 m. padidėjo Brazilijos skirtingų gyventojų grupių, įskaitant neturtingiausias, pajamos. Tačiau neturtingųjų pajamų padidėjimas buvo mažesnis nei 10 proc. šalies turtingiausių asmenų pajamų padidėjimas.
Taigi, pajamų pasiskirstymo nelygybė, matuojama Gini indeksu, praėjusiais metais Brazilijoje padidėjo. Didmiesčių zonų Gini indeksas išaugo 1,4 % – nuo ​​0,533 minimumo 2024 m. iki 0,541 2025 m. Tuo tarpu bendras šalies nacionalinis Gini indeksas yra 0,511.
Vidutinės namų ūkio pajamos vienam gyventojui didmiesčiuose 2025 m. pasiekė 2 766 R$ per mėnesį. Palyginti su 2024 m., jos išaugo 6,8 %. Skaičiuojant rodiklį, atsižvelgiama į išteklius, gautus iš darbo ir kitų šaltinių, įskaitant socialines išmokas. 10 % turtingiausių didmiesčių gyventojų pajamos augo 9,1 %. iki R$ 11.837.
2025 m. skurdo lygis didmiesčiuose svyravo nuo 7,7 % Florianopolyje iki 34,1 % Fortalezoje. San Paule jis buvo 13,1 %.

Karas ir El Niño reiškinys paskatino ekonomistus prognozuoti 7 % maisto kainų infliaciją Brazilijoje antrą 2026 m. pusę. 
 



